
ЗӨРЧЛИЙН ТУХАЙ ХУУЛЬД НЭМЭЛТ ОРУУЛАХ ТУХАЙ
1 дүгээр зүйл. Зөрчлийн тухай хуулийн Арван гуравдугаар бүлэгт доор дурдсан агуулгатай 13.12 дугаар зүйл нэмсүгэй:
“13.12 дугаар зүйл.Малын тавлаг байдлын тухай хууль зөрчих
1. Малын тавлаг байдлын тухай хуульд заасан тэжээл, ус, арчилгаа, хашаа, байр, хамгаалалт, малтай харьцах, малд ажилбар хийх, тээвэрлэх, худалдах, түр саатуулах, нядлах, зайлшгүй устгахтай холбоотой шаардлагыг зөрчсөн бөгөөд эрх бүхий албан тушаалтнаас зөрчлийг арилгуулахаар өгсөн шаардлагыг тогтоосон хугацаанд биелүүлээгүй бол хүнийг нэг зуун нэгжтэй тэнцэх хэмжээний төгрөгөөр, хуулийн этгээдийг нэг мянган нэгжтэй тэнцэх хэмжээний төгрөгөөр торгоно.
2. Энэ зүйлийн 1 дэх хэсэгт заасан зөрчлийг давтан үйлдсэн, эсхүл уг зөрчлийн улмаас мал хүндээр гэмтсэн, эрүүл мэнд, бие махбодын хэвийн байдалд ноцтой сөрөг нөлөө учирсан бол хүнийг хоёр зуун нэгжтэй тэнцэх хэмжээний төгрөгөөр, хуулийн этгээдийг хоёр мянган нэгжтэй тэнцэх хэмжээний төгрөгөөр торгоно.
3. Малыг санаатайгаар зодсон, өшиглөсөн, тамласан, зэрэмдэглэсэн, амьдаар нь арьс өвчсөн, эсхүл малд гэмтэл, өвдөлт, айдас, зовуурь учруулах зодоон, мөргөлдөөн, зугаа цэнгэл, бооцоот үйл ажиллагаанд зориудаар ашигласан нь эрүүгийн хариуцлага хүлээлгэхээргүй бол хүнийг гурван зуун нэгжтэй тэнцэх хэмжээний төгрөгөөр, хуулийн этгээдийг гурван мянган нэгжтэй тэнцэх хэмжээний төгрөгөөр торгоно.
4. Малыг суудлын автомашин, мотоцикл болон зориулалтын бус бусад моторт тээврийн хэрэгслээс уяа, оосор, ногт, бугуйл болон бусад хэрэгслээр холбон хөтөлж, тээврийн хэрэгслийн хурдыг дагуулан явуулсан, давхиулсан, эсхүл моторт тээврийн хэрэгслээр хэт хурдтай, удаан хугацаагаар хөөж туусны улмаас мал гэмтсэн, туйлдсан, эсхүл малын тавлаг байдалд ноцтой сөрөг нөлөө учирсан бол хүнийг хоёр зуун нэгжтэй тэнцэх хэмжээний төгрөгөөр торгоно.”
2 дугаар зүйл. Энэ хуулийг Малын тавлаг байдлын тухай хууль хүчин төгөлдөр болсон өдрөөс эхлэн дагаж мөрдөнө.

ЗӨРЧИЛ ШАЛГАН ШИЙДВЭРЛЭХ ТУХАЙ ХУУЛЬД НЭМЭЛТ ОРУУЛАХ ТУХАЙ

1 дүгээр зүйл. Зөрчил шалган шийдвэрлэх тухай хуулийн 1.8 дугаар зүйлийн 6 дахь хэсгийн 6.43 дахь заалтын “13.11 дүгээр зүйлд” гэсний өмнө “13.12 дугаар зүйлийн 1, 2, 4 дэх хэсэг,” гэж нэмсүгэй.
2 дугаар зүйл. Зөрчил шалган шийдвэрлэх тухай хуулийн 1.8 дугаар зүйлийн 6 дахь хэсгийн 6.44 дэх заалтын “15.2 дугаар зүйлийн 1 дэх хэсэгт” гэсний өмнө “13.12 дугаар зүйлийн 3 дахь хэсэг,” гэж нэмсүгэй.
3 дугаар зүйл. Энэ хуулийг Малын тавлаг байдлын тухай хууль хүчин төгөлдөр болсон өдрөөс эхлэн дагаж мөрдөнө.

МАЛ, АМЬТНЫ ЭРҮҮЛ МЭНДИЙН ТУХАЙ ХУУЛЬД 
НЭМЭЛТ, ӨӨРЧЛӨЛТ ОРУУЛАХ ТУХАЙ

1 дүгээр зүйл. Мал, амьтны эрүүл мэндийн тухай хуулийн 2 дугаар зүйлийн 2.1 дэх хэсгийн “Мал, амьтны эм, тэжээлийн нэмэлтийн тухай” гэсний дараа “, Малын тавлаг байдлын тухай” гэж нэмсүгэй.
2 дугаар зүйл. Мал, амьтны эрүүл мэндийн тухай хуулийн 7 дугаар зүйлийн 7.1 дэх хэсгийг доор дурдсанаар өөрчлөн найруулсугай:
“7.1.Малчин, амьтан маллагч нь мал, амьтныг маллах, ашиглах, эдлэх, тээвэрлэхдээ Малын тавлаг байдлын тухай хуульд заасан шаардлагыг хангаж, хашаа, байр, тоног төхөөрөмж, тусгай зориулалтын тээврийн хэрэгслийн эрүүл ахуй, ариун цэврийн нийтлэг зааврыг дагаж мөрдөнө.”
3 дугаар зүйл.Мал, амьтны эрүүл мэндийн тухай хуулийн 9 дүгээр зүйлийн 9.8.2 дахь заалтын “малын эмчийн аюулгүй байдлыг хангах” гэсний өмнө “малын тавлаг байдлыг алдагдуулахгүйгээр” гэж нэмсүгэй.
4 дүгээр зүйл. Мал, амьтны эрүүл мэндийн тухай хуулийн 22 дугаар зүйлийн 22.3 дахь хэсгийг доор дурдсанаар өөрчлөн найруулсугай:
“22.3.Малчин, амьтан маллагч нь мал, амьтныг өдөр тутам ажиглаж, өвчилсөн, гэмтсэн, хүнд зовуурьтай болсон тохиолдолд анхны тусламж үзүүлж, сонгосон мал эмнэлгийн үйлчилгээний нэгжид шуурхай мэдэгдэж, Малын тавлаг байдлын тухай хуульд заасан шаардлагын дагуу шаардлагатай арга хэмжээ авна.”
5 дугаар зүйл. Мал, амьтны эрүүл мэндийн тухай хуулийн 31 дүгээр зүйлийн 31.5.4 дэх заалтын “бусад хууль тогтоомжид” гэсний дараа “, Малын тавлаг байдлын тухай хуульд” гэж нэмсүгэй.
6 дугаар зүйл.  Мал, амьтны эрүүл мэндийн тухай хуулийн 7 дугаар зүйлийн 7.2 дахь хэсгийн “Энэ хуулийн 7.1-д заасан зааврыг” гэснийг “Энэ хуулийн 7.1-д заасан эрүүл ахуй, ариун цэврийн нийтлэг зааврыг” гэж өөрчилсүгэй.
7 дугаар зүйл. Энэ хуулийг Малын тавлаг байдлын тухай хууль хүчин төгөлдөр болсон өдрөөс эхлэн дагаж мөрдөнө.

МАЛЫН ГЕНЕТИК НӨӨЦИЙН ТУХАЙ ХУУЛЬД 
НЭМЭЛТ, ӨӨРЧЛӨЛТ ОРУУЛАХ ТУХАЙ

1 дүгээр зүйл.  Малын генетик нөөцийн тухай хуулийн 2 дугаар зүйлийн 2.1 дэх хэсгийн “Генетик нөөцийн тухай хууль,” гэсний дараа “Малын тавлаг байдлын тухай хууль,” гэж нэмсүгэй.
2 дугаар зүйл. Малын генетик нөөцийн тухай хуулийн 11 дүгээр зүйлийн 11.6 дахь хэсэгт доор дурдсан агуулгатай 11.6.10 дахь заалт нэмсүгэй:
“11.6.10.мал үржүүлэг, технологийн ажил, үйлчилгээг хэрэгжүүлэхдээ Малын тавлаг байдлын тухай хууль, холбогдох стандарт, техникийн зохицуулалт, тавлаг байдлын зааврын шаардлагыг хангах.”
3 дугаар зүйл. Малын генетик нөөцийн тухай хуулийн 11 дүгээр зүйлийн 11.8 дахь хэсгийн “технологийн журам, зааврыг” гэсний өмнө “малын тавлаг байдлын шаардлагад нийцүүлэн” гэж нэмсүгэй.
4 дүгээр зүйл. Малын генетик нөөцийн тухай хуулийн 16 дугаар зүйлийн 16.12.2 дахь заалтын “үндэсний стандартын шаардлагын хэрэгжилт” гэсний өмнө “малын тавлаг байдлын шаардлага,” гэж нэмсүгэй.
5 дугаар зүйл. Энэ хуулийг Малын тавлаг байдлын тухай хууль хүчин төгөлдөр болсон өдрөөс эхлэн дагаж мөрдөнө.

